b'\n_START_ARTICLE_\nS\xc3\xa9bastien Haller\n_START_PARAGRAPH_\nS\xc3\xa9bastien Haller (s. 22. kes\xc3\xa4kuuta 1994 Ris-Orangis) on ranskalainen jalkapalloilija, pelipaikaltaan hy\xc3\xb6kk\xc3\xa4\xc3\xa4j\xc3\xa4. H\xc3\xa4n edustaa Englannin Valioliigassa pelaavaa West Ham Unitedia._NEWLINE_Haller nousi ranskalaisseura Auxerren edustusjoukkueeseen kaudella 2012\xe2\x80\x932013 ja pelasi kolmen kauden aikana Ligue 2:ssa 50 ottelua, joissa h\xc3\xa4n teki kuusi maalia. Tammikuussa 2015 h\xc3\xa4n siirtyi alankomaalaiseen Utrechtiin ensin lainalle ja samana kes\xc3\xa4n\xc3\xa4 pysyv\xc3\xa4ll\xc3\xa4 kaupalla. H\xc3\xa4n pelasi Eredivisiess\xc3\xa4 2,5 kauden aikana 82 ottelua ja teki niiss\xc3\xa4 41 maalia. Kaudella 2015\xe2\x80\x932016 h\xc3\xa4n oli 17 maalillaan joukkueensa paras ja koko liigan viidenneksi paras maalintekij\xc3\xa4. Haller siirtyi kes\xc3\xa4ll\xc3\xa4 2017 saksalaisseura Eintracht Frankfurtiin ja voitti ensimm\xc3\xa4isell\xc3\xa4 kaudellaan Saksan cupin. H\xc3\xa4n pelasi kahden kauden aikana 60 Bundesliigan ottelua ja teki niiss\xc3\xa4 24 maalia. Kaudella 2018\xe2\x80\x932019 h\xc3\xa4n oli 15 maalillaan joukkueensa toiseksi paras ja koko liigan kymmenenneksi paras maalintekij\xc3\xa4._NEWLINE_Kes\xc3\xa4ll\xc3\xa4 2019 Haller siirtyi Englannin Valioliigan West Ham Unitediin. H\xc3\xa4n teki kauden toisessa valioliigaottelussaan Watfordia vastaan kaksi maalia ja kolmannessa valioliigaottelussaan Norwich City\xc3\xa4 vastaan yhden maalin._NEWLINE_Haller on pelannut Ranskan eri nuorisomaajoukkueissa 51 ottelua ja tehnyt niiss\xc3\xa4 25 maalia.'